La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat dia 4 de desembre que van dels números 487/2017 al 489/2017 que són les noves reclamacions.
Proposta de resolució d'estimació de la Reclamació 441/2017
El senyor Josep Mir, ponent de la proposta de resolució relativa a la Reclamació 441/2017, relaciona els elements més destacats de la tramitació d'aquest procediment en què l'Ajuntament de Rubí no ha emès el corresponent informe requerit per la Comissió.
La senyora Elisabet Samarra formula una esmena al text de la Proposta que serà introduïda pel ponent en el text definitiu de la resolució.
Proposta de resolució de finalització de la Reclamació 453/2017 per desistiment
La senyora Elisabet Samarra, ponent de la proposta de resolució relativa a la Reclamació 453/2017, relaciona els elements més destacats de la tramitació d'aquest procediment i el posa en relació amb reclamacions ja concloses per la Comissió, les Reclamacions 500/2016 i 517/2016.
Atès que la informació per la qual es reclama comprèn informació que és objecte de la Resolució relativa a la Reclamació 517/2016 i del corresponent incident d'execució per incompliment parcial, es considera necessari dur a terme actuacions addicionals i queda pendent d'aprovació pel Ple de la setmana vinent.
Proposta de resolució de finalització de la Reclamació 456/2017 per pèrdua d'objecte
El senyor Josep Mir, ponent d'aquesta Proposta de resolució, relaciona els elements més destacats d'aquest procediment plantejat contra l'Ajuntament de de l'Hospitalet de Llobregat que finalitza per pèrdua sobrevinguda de l'objecte de la reclamació, atès que durant la tramitació del procediment davant la Comissió s'ha donat accés a la informació i l'administració s'ha compromès a lliurar en format electrònic la documentació que manca.
Proposta de resolució d'inamissió del recurs de reposició interposat contra la Resolució 400/2017, de 4 de desembre (Reclamació 459/2017)
El senyor Josep Mir, ponent d'aquesta Proposta de resolució, relaciona els principals arguments del recurs que ha estat presentat contra la Resolució 400/2017, de 4 de desembre per la part reclamant que ha de ser inadmès atès que les resolucions de la Comissió posen fi a la via administrativa i no poden ser objecte de recurs de reposició.
S'aprova per unanimitat incorporar a l'ordre del dia la Resolució que resol l'incident de recusació.
Proposta de resolució d'incident de recusació plantejat respecte el ponent de la Resolució 400/2017
La presidenta de la Comissió, la senyora Elisabet Samarra, exposa que s'ha presentat un incident de recusació del vocal de la Comissió que va actuar com a ponent de la Resolució 400/2017, de 4 de desembre i relaciona els principals elements destacats de la Proposta de resolució que desestima l'incident.
S'absté del debat d'aquesta proposta de Resolució el membre de la Comissió recusat, el senyor Josep Mir.
Proposta de resolució d'estimació parcial de la Reclamació 460/2017
El ponent de la Proposta de resolució, el senyor Josep Mir, exposa els principals elements que planteja aquest procediment de reclamació interposat contra el Departament d'Agricultura, Ramaderia, Pesca i Alimentació.
Es debaten diferents elements sobre la informació demanada i sobre l'òrgan competent per resoldre la sol·licitud plantejada i la senyora Elisabet Samarra, formula esmenes al text de la Proposta que seran introduïdes pel ponent en el text definitiu de la Resolució.
Proposta de resolució de finalització de la Reclamació 461/2017 per pèrdua d'objecte
El senyor Josep Mir, ponent d'aquesta Proposta de resolució, relaciona els elements més destacats d'aquest procediment interposat contra l'Ajuntament de Sant Boi de Llobregat que finalitza per pèrdua sobrevinguda de l'objecte de la reclamació.
La presidenta informa de la proposta de participació al IX Fòrum d'Actualització en Dret Local, a la Pobla de Mafumet, prevista per al mes de febrer de 2018 i es comenta la sessió del seminari titulat "El dret d'accés a la informació pública, dos anys després: la confirmació d'un canvi de paradigma", que se celebrarà el proper 13 de desembre, a càrrec del Dr.
Oriol Mir, professor titular acreditat com a catedràtic de Dret Administratiu de la Universitat Pompeu Fabra.
La secretària tècnica informa que s'ha iniciat la tramitació a fi que la persona que ha estat seleccionada per ocupar la plaça de personal administratiu pugui ocupar-la en comissió de serveis i que la setmana vinent es durà a terme la valoració de les candidatures que s'hagin presentat a les ofertes de places de reforç de personal tècnic i administratiu de la Comissió.